Мейманалиев Ыйманбек
Мейманалиев Ыйманбек (Казакбай) Уста. 1940-ж. Сокулук районундагы КашкаСуу айылында төрөлгөн.
 
Орто билимдүү. Чарбада жумушчу, Ак-Суудагы жемиш бактарынын көчөттөрүн өстүрүүчү совхоздо суу техник, кийин мектепте кол эмгек сабагынын мугалими болуп иштеген. 1984-жылдан «Кыял» элдик көркөм кол өнөрчүлүк Бирикмесинин үйдөн уздануучу чебери. Ал көбүнчө ат жабдыктарына узанат. Ээр чабат. Ээр чабуу үчүн тарамыштуу, катуу болгондуктан жердикке бакты тандайт. Аны күздө кыйып, ылайыктап ченеп, балта менен сомдойт. Анан керки менен майдалап чаап, ээр жаралгандан кийин жарылып кетпесин үчүн чоң казанга салып тузга кайнатат. Бул учурда ичиндеги заттар сууга чыгып, бактын тарамыштары бири бирине жабышып биригет. Жыгач тузду өзүнө сиңирет. Анан малдын майы же вазелин сыйпаса ээр өмүрү жарылбайт. Тузга кайнап бүтөөрү менен күн көргөзбөй дароо каптайт. Ошондо ат оонаса да, оңко турса да ээр жарылбайт. Улак тартууда жампага басууга оңтойлуу болсун үчүн устанын үзөңгү боосуң өйдө тагууга ылайык ээрлери бар. Ал жылып турат. Ыйманбек ээрди туюк чабат. Аны уй териси менен каптайт. Терини сыйрып алары менен жылуу кезинде түгүн сыртына чыгара ороп коёт. Ичине жел кирбей жылуу жерде турса, төрт күндө жыдыйт. Ички челин, тери этин кырып салып, ээрге каптайт. Кооздоо үчүн бөрктүү мыктарды пайдаланат. Ыйманбектин экинчи өнөрү - өрүмчүлүк. Ал жүгөндү, көмөлдүрүктү, басмайылды, куюшканды, камчыны өрүм ыкмалары аркылуу кармайт. Анын өрүмчүлүгү көк даярдоодон башталат. Ага эчкинин терисин пайдаланат. Тери сыйрылары менен бодонун терисиндей жылуулай ороп койгондо үч күндө жыдыйт. Аны челдейт. Челин, этин чалгы менен кырып таштайт. Бучкактарын алып, түз жерге керип кургатат. Чоң эчкинин териси он беш камчыга жердик болот. Камчы өрүмү 8 талдан 30 тал өрүмгө чейин тилинет. Өрүм үчүн тилинген талдар сыдыргыга салынат. Ал көктү жылмалайт. Мына ушундай жекече ыкмаларды аркалап, Ыйманбек камчынын «жылан боор өрүмүн», «терме өрүмүн» өрөт. Аңы саптап, белек-бечкек катары сатууга дүкөнгө чыгарат. Уста 8-16 тал аркылуу пайда болгон өрүмдү жөнөкөй өрүм, 16-36 тал менен пайда болгон өрүмдү татаал өрүм деп эсептейт. Уста ат жабдыктарынын калган бөлүктөрүн да өз алдынча кармайт. Аларды айыл ичиндеги кардарлар колго токтотушпайт.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар